Børge Klit Johansen (KRF), 1999-04-28:
Det er en ulykke for Danmark, at socialt bedrageri og sort arbejde har så stort et omfang, som det formodes at have, og Kristeligt Folkeparti vedkender sig den hensigt, der blev aftalt i forbindelse med finansloven om at igangsætte initiativer, der kan mindske omfanget af socialt bedrageri og sort arbejde.
Men samtidig har vi ingen illusioner om, at det fremsatte forslag vil kunne afskaffe sort arbejde, hverken på kortere eller længere sigt.
Hvor der for det sociale bedrageri er ved at være en generel opfattelse af, at det er både samfundsskadeligt og umoralsk, og det skyldes ikke mindst enkelte kommuners aktive indsats for at bekæmpe det sociale bedrageri, så er holdningen helt anderledes, når det gælder sort arbejde.
Der er endda mange, der ligefrem plæderer for, at den sorte økonomi har en samfundsgavnlig effekt.
Hr. Kim Behnke nærmer sig den gruppe, når han vil tage almindeligt gør det selv-arbejde ind som noget mistænkeligt sort arbejde.
Dér, hvor gør det selv-arbejdet bliver til sort arbejde,
er, når jeg går ned og køber et gør det selv-badeværelse og så betaler murersvenden henne om hjørnet for at lave det for mig sort i fritiden.
Så bliver det til sort arbejde, og det er noget helt andet end gør det selv-arbejde.
Hvis vi virkelig skal nedbringe omfanget af sort arbejde, er det nødvendigt, at der sker en holdningsændring, så det ikke længere vil være socialt acceptabelt at unddrage sig moms og indkomstskat.
Når man skal have lavet noget, er spørgsmålet næsten lige så hyppigt i Danmark, som når man går på kinesisk grillbar og hører »Spise her eller med hjem«, om det skal være »Med eller uden faktura«.
Mit svar er som regel: Det skal være et andet værksted, farvel og tak.
Det foreslåede lovkompleks vil foruden de umiddelbare konsekvenser i form af øget kontrolmuligheder og kriminalisering af medvirken til moms- og skatteunddragelser også have en indbygget signalværdi, som vi i Kristeligt Folkeparti hilser velkommen.
Jeg kan se nogle problemer omkring falske fakturaer, i hvert fald når det gælder prisfastsættelse på en masse områder.
Vi kender alle sammen problemet: Hvad koster en GSM-telefon?
Den koster 4.000 kr., eller den koster 100 kr.
Det er fuldstændig uigennemskueligt, og der er sikkert mange områder, hvor vi vil have de problemer.
Jeg kender en mand, der bliver standset en sen aften på en lang lige landevej i USA med hylende politisirener, og han tænker: Hvad har jeg gjort?
Og betjenten læner sig frem mod ham og sagde: Du var lige ved at køre for stærkt.
Man kunne jo forstille sig, at der er nogle ikke helt så lette grænser mellem, hvad forsøg på skatteunddragelse er.
Så er der spørgsmålet om fakturakravet ved salg til privatforbrug, og jeg kan lige forestille mig min lokale pølsemand, når han får det her nye regulativ, men alligevel.
mod den sorte økonomi
Det skulle slås ind på kasseapparatet.
Det kunne måske være en løsning for bagatelgrænsen, at man sagde, at bagatelgrænsen er den grænse, der gælder for, om man skal momsregistreres eller ikkemomsregistreres, og er man momsregistreret, så har man naturligvis en kvitteringsblok eller et kasseapparat.
Jeg vil sige, at selv med alle de uafklarede spørgsmål, der kan ligge i forslaget, er Kristeligt Folkeparti principielt for det og afventer selvfølgelig med spænding høringssvarene i maj.